**Kalaallit Nunaanni arnat kinguaassiorsinnaanerat, inooriaasiat nerisartagaallu: Misissuinerit ilaat ACCEPT 2013-2015**

Kalaallit Nunaanni inuiaqatigiit pisarneq malillugu piniarnermik aalisarnermillu tunngaveqarunnaarlutik nutaaliaasumik tunngaveqalernerat inooriaaseqarnerannut nereriaasiannullu annertuumik sunniuteqarsimavoq. Timi atorluarlugu inooriaaseqarneq arriitsumik uninnganerusumik inooriaaseqarnermik taarserneqariartulersimavoq kalaallillu nerisartagaat soorlu uumasut imarmiut aalisakkallu ilaneqartarput nerisassanik eqqussukkanik; amerlanertigut manngertunik orsoqartunik, sukkoqartunik tarajoqartunillu. Nerisartakkanik taamatut allanngortitsineq inooriaaseq pissutigalugu nappaatinik, soorlu pualanermik, uummatip taqarsuatigut nappaateqarnermik, sukkortunngornermik allatigullu kræfteqalernermik, amerlisitseqataasimavoq. Kalaallit nerisassaataat orsunik aqitsunik proteininillu ulikkaarput, kulhydratinik akoqarpianngillat vitamineqarluarlutillu. Ajoraluartumik misissuinerni arlalinni aamma paasineqarsimavoq sananeqaatit arrortikkuminaatsut arlallit, soorlu PCB, toqunartut (pesticid-it) aatsitassallu oqimaatsut kalaallit nerisassaataanniittut. Sananeeqaatit taakkua peqqissutsimut ajortumik sunniuteqarsinnaapput. Pingaartumik arnat naartusut inooriaatsimik nerisartakkanillu allanngortitsinermi aarlerinartorsiulersinnaapput, taakkumi kinguaariit tulliuttut ilumiorigamikkit, taamaattumik iliuuserisartagaannik misissuineq pingaartueqarpoq.

Misissuinermi matumani siunertarineqarpoq Kalaallit Nunaanni arnat naartusut qassinik ukioqarnerannut sumilu najugaqarnerannut sanilliullugu kinguaassiorsinnaanerisa, inooriaasiisa nerisartagaasalu allaatiginissaat. Misissuineq matuminnga ingerlatitseqqiineruvoq: Kalaallit Nunaanni arnat naartusut inooriaasiat, kinguaassiorsinnaanerat nerisartagaallu pillugit misissuinerit ilaat ACCEPT 2010-2011\*.

Piffissami 2013-imi juunimiit 2015-imut septembarimut arnat 373-it naartusut 18-46 akornanni ukiullit Kalaallit Nunaanni illoqarfinni arfineq-marlunni apersorneqarput. Peqataasut agguaqatigiissillugu ukiui tunngavigalugit ukiut naapertorlugit immikkoortunut marlunnut aggulunneqarput aamma sumi sivisunerpaamik najugaqarsimanerat naapertorlugu nunap immikkoortuinut tallimanut aggulunneqarlutik. Tamatuma kingorna ukiumikkut nunallu immikkoortuini assigiinngissutaasinnaasut paasiniarlugit kinguaassiorsinnaanermut, inooriaatsimut nerisartakkanullu tunngatillugu imminnut sanillersuunneqarput.

Naartusut 57 procentii ataasiarlutik marloriarlutilluunniit naartoreersimapput; 55 procentii ataasiarlutik marloriarlutilluunniit naartuersissimapput, 25 procentiilu pingasoriarlutik amerlanerusunilluunniit naartuersissimapput. Tamangajammik (99 procentiisa) meerassartik milutsikkusuppaat; taamaattoq naartusut 28-t sinnerlugit ukiullit naartusunut 28-t ataallugit ukiulinnut sanilliullugu sivisunerusumik milutsitserusupput. Naartusut siusinnerusukkut naartusimasut amerlanerpaartaat Tunumi najugaqarput.

Naartunerup pingajorarterutaanit siullermit angissuseq oqimaassuserlu pillugit paasissutissanit erserpoq naartusut pingajorarterutaat pualavallaartut (BMI $\geq $ 25,0 kg/m2) tallimararterutaallu assut pualavallaartut (BMI $\geq $ 30,0 kg/m2). Naartusut 28-t sinnerlugit ukiullit naartusunit 28-t ataallugit ukiulinnit qaffasinnerusumik BMI-eqartarput. Misissuinermi naartusut 52 procentii oqaluttuarput naartulernermik siornagut pujortarsimallutik 29 procentiilu oqaluttuarlutik naartunerup nalaani suli pujortartarlutik. Naartulerneq sioqqullugu affaannit ikinnerusut qaammammut ataatsimit appasinnerusumik imigassartortarput. Tamanna naartunerup nalaani allanngorpianngilaq. Taamaallaat 10 procentii naartulerneq sioqqullugu sapaatitp-akunneranut ataaseq sinnerlugu imigassartortarput. Arnat aperineqartut affaannit ikinnerusut akimmata arnat taakku naartunerup nalaani imertarnersut nalunarpoq. Naartusut affaat sinnerlugit naartulerneq sioqqullugu hashimik pujortarneq misilissimavaat 8 procentiilu naartulernertik sioqqullugu ukiup ataatsip ingerlanerani hashimik pujoortarsimallutik. (Nalunaarsuiffik 1 aamma 2).

Arnat naartusut nerisartagaasa 12 procentii kalaallit nerisartagarivaat 88 procentiilu nerisassaallutik eqqutat (Takussutissaq 1). Kalaallit nerisassaataat naartusunit nerineqarnerusartut tassaapput uumasut imarmiut soorlu puisit, arferit aalisakkallu. Nerisassat eqqussat nerineqarnerusartut tassaapput nerisassat kulhydrateqarluartut soorlu qaqorteqqasut, pastat naatsiiallu, naatitat aamma mamakujuttut chipsillu. Ukioqqortussutsimut tunngatillugu assigiinngissutit annersaat tassaavoq arnat naartusut 28-t ataallugit ukiullit naartusunit 28-t sinnerlugit ukiulinnut sanilliullugu aalisakkanik panertutornerusarnerat. Naartusut Tunumeersut arnanut naartusunut Kalaallit Nunaanni nunap immikkoortuinit allaneersunut sanilliullugu miserartornerusarlutillu nerisassanik kissariaannarnik nerinerusarput, arnalli Qeqertarsuup tunuaneersut Kujataaneersullu kulhydrateqarnerusunik nerisarput.

Misissuineq ataatsimut isigissagaanni erserpoq Kalaallit Nunaanni arnat naartusut amerlanerpaartaat qaffasissumik BMI-eqartut, pingaartumik naartusut 28-t sinnerlugit ukiullit, aamma amerlasuut naartunerup nalaani pujortartarnermik ingerlassiinnartartut. Tamatuma saniatigut misissuinermit ersersinneqarpoq naartusut nerisartagaasa annersaat tassaasut nerisassat eqqussat. Siunissami arnanut siunnersuuteqarnermi aallunneqarnerusariaqarput naartunermi pujortartarnerup aarlerinartui, milutsitsinerup iluaqutissartai – aamma naartusunut inuusunnerusunut – kingullertullu minnerunngitsumillu peqqinnartunik nerisaqarnissap atugaanerulersinnissaa.

**Allattoq:** Anne Seneca Terkelsen. Tlf. +45 51521803

**Najoqqutarisat:** [Anne Seneca](https://www.ncbi.nlm.nih.gov/pubmed/?term=Terkelsen%20AS%5BAuthor%5D&cauthor=true&cauthor_uid=28669327) Terkelsen, Manhai Long, Lise [Hounsgaard,](https://www.ncbi.nlm.nih.gov/pubmed/?term=Hounsgaard%20L%5BAuthor%5D&cauthor=true&cauthor_uid=28669327) Eva Cecilie [Bonefeld-Jørgensen.](https://www.ncbi.nlm.nih.gov/pubmed/?term=Bonefeld-J%C3%B8rgensen%20EC%5BAuthor%5D&cauthor=true&cauthor_uid=28669327) Reproductive factors, lifestyle and dietary habits among pregnant women in Greenland: The ACCEPT sub-study 2013-2015. Scandinavian Journal of Public Health. 2017 Jun 1:1403494817714188. doi: 10.1177/1403494817714188

\*Ane-Kersti Skaarup Knudsen, Manhai Long, Henning S. Pedersen, Eva Cecilie [Bonefeld-Jørgensen.](https://www.ncbi.nlm.nih.gov/pubmed/?term=Bonefeld-J%C3%B8rgensen%20EC%5BAuthor%5D&cauthor=true&cauthor_uid=28669327) Lifestyle, reproductive factors and food-intake in Greenlandic pregnant women: The ACCEPT – sub-study. International Journal of Circumpolar Health. 2015 Nov <https://doi.org/10.3402/ijch.v74.29469>

Nalunaarsuiffik 1 aamma 2. Kalaallit Nunaanni arnat naartusut kinguaassiorsinnaanerat inooriaasiallu 2013-2015

|  |  |
| --- | --- |
| ****Kinguaassiorsinnaanerat**** | ****Amerlassusaat procentinngorlugu**** |
| ****Siusinnerusukkut naartusimanerit**** |
| **0** | **33,7** |
| **1-2** | **57,0** |
| $\geq $**3** | **9,3** |
| ****Naartuersinnerit**** |
| **0** | **19,9** |
| **1-2** | **55,0** |
| $\geq $**3** | **25,1** |
| ****Milutsitsinissamik pilersaaruteqarneq**** |
| **Aap/Naamik** | **99,2/0,8** |
| ****Milutsitsinissap qanoq sivisutiginissaanik pilersaaruteqarneq**** |
| **<6 qaammatit** | **4,9** |
| **6-12 qaammatit** | **46,0** |
| **13-18 qaammatit** | **1,6** |
| **>18 qaammatit** | **7,1** |
|  **Naluneqarpoq** | **40,4** |

|  |  |
| --- | --- |
| ****Inooriaaseq**** | ****Amerlassusaat procentinngorlugu**** |
| ****BMI**** |
| **Oqippallaarneq**  | **2,2** |
| **Nalinginnaasumik oqimaassuseqarneq** | **51,2** |
| **Pualavallaarneq** | **28,0** |
| **Assut pualavallaarneq** | **18,6** |
| ****Naartuneq sioqqullugu pujortartarneq****  |
| **Aap/Naamik** | **52,3/47,7** |
| ****Naartunerup nalaani pujortartarneq****  |
| **Aap/Naamik** | **29,0/71,0** |
| ****Naartuneq sioqqullugu imigassartortarneq**** |
| **<1 qaammammut**  | **48,1** |
| **1 qaammammut** | **16,2** |
| **2-3 qaammammut**  | **25,4** |
| **>1 sapaatip-akunneranut** | **10,3** |
| ****Naartunerup nalaani imigassartortarneq**** |
| **<1 qaammammut** | **44,0** |
| **1 qaammammut** | **0,0** |
| **2-3 qaammammut** | **0,0** |
| **>1 sapaatip-akunneranut** | **0,0** |
| ****Hashimik pujortarluni misiliisimaneq****  |
| **Aap/Naamik** | **54,6/45,4** |
| ****Naartulerneq ukiumik ataatsimik sioqqullugu hashimik pujortarsimaneq****  |
| **Aap/Naamik** | **8,4/46,6** |

 **Takussutissamut oqaaseqaatit: Kalaallit Nunaanni arnat naartusut akornanni kalaallit nerisartagaannik aamma nerisassanik eqqussanik nerisarnerup kitsisinngortinnera**